শামসুজ্জামান খান: না ঠিক না। ইশিগুরো যে নোবেল পেল, সেও কিন্তু ফর্মগুলো ভেঙে দিচ্ছে। এখন ফোকলোরের সাথে নানা বিষয় যুক্ত হচ্ছে। সাইক্লোজি ছাড়া ফোকলোর হবে না। হিস্ট্রি ছাড়া হবে না। জিওগ্রাফি ছাড়া হবে না। এই রকম একটা ব্যাপার দাঁড়িয়ে গেছে। তুমি প্রশ্ন তুলছিলে যে গণতন্ত্রের সেই যে প্রবণতা, ওই প্রবণতা একদিক থেকে আছে বলে আমি মনে করি। চিন্তা করে দেখ, আমাদের এখানে চুয়ান্নর যে নির্বাচনটা হলো, তার জন্য কত সংগ্রাম করতে হয়েছে। একুশে প্রাণ দিতে হয়েছে। নানা রকম সংগ্রাম করতে হয়েছে। সেই সংগ্রামের মধ্য দিয়ে চুয়ান্নার নির্বাচন হয়েছে। বিপুল মানুষ অংশগ্রহণ করেছে, যাতে ভোটে একটা সরকার হয়েছে। কিন্তু পাকিস্তানি স্বৈরশাসকেরা সেটাকে টিকতে দেয় নাই। গণতন্ত্র হতে দেয় নাই। এরই ধারাবাহিকতায় সত্তরের যে নির্বাচন হলো, সেটাও গণতান্ত্রিক মানসের পরিচয়। কিন্তু সেই গণতান্ত্রিক মানস নানাভাবে আক্রান্ত হচ্ছে। মৌলবাদি শক্তির বিশাল বিকাশ ঘটে গেছে। স্বাধীনতার পরে দেশের আনাচে কানাচে এত মাদরাসা হয়েছে, ধর্মীয় শিক্ষার বিরুদ্ধে আমাদের বক্তব্য নাই, কিন্তু সেই শিক্ষা থেকে আগে কারা বের হতো? মাদরাসা থেকে বের হয়েছেন ওবাইদুল্লাহ আল উবাইদী, সোহরাওয়ার্দী সাহেবের নানা। তিনি রাজা রামমোহন রায়ের যে মেইন বই, তুহফাতুল মুমিনীন, বিশ্বাসীদের জন্য উপহার, এই জাতীয় নাম, বইটার কিন্তু ইংরেজি অনুবাদ করতে দেয়া হয়েছিল ওবাইদুল্লাহ সাহেবকে। এটা কিন্তু লক্ষ করার মতো। মাদরাসায় পড়া একজন পণ্ডিত, রাজা রামমোহন রায় জানতেন, উনার পক্ষেই এটা করা সম্ভব। তিনি ফারসিও জানেন, ইংরেজিও জানেন। আমাদের শওকত ওসমান, মাদরাসার। আমাদের আবু জাফর শামসুদ্দীন, তিনিও মাদরাসার। আমাদের জহির রায়হান এবং শহীদুল্লাহ কায়সার, তারাও মাদরাসার। আমাদের কুদরৎ-ই-খোদা মাদরাসার। ইনারা কেউ কি ধর্মান্ধ ছিলেন? কেউ কি মৌলবাদি ছিলেন? ছিলেন না। বরং মানুষকেই প্রধান বলে বিবেচনা করতেন। যেটা বলেছিলেন, চতুর্থদশ শতকের অজ্ঞাত কবি। যদিও অনেকে বলে, এটা চণ্ডীদাসের লেখা, “সবার উপরে মানুষ সত্য, তাহার উপরে নাই।” কিন্তু চণ্ডীদাসের রচনায় ওটা আমরা পাই না। অতএব লোকজ চিন্তুাধারা এবং আধুনিকতা আমাদের মতো করে কিন্তু এখানে ছিল। লালনের ভেতরেও সেটা দেখি। মানুষ ভজলেই সোনার মানুষ হবি। গণতান্ত্রিক চেতনাটা ছিল। কিন্তু তাকে বাধাগ্রস্ত করার ক্ষেত্রে এই যে বললাম, এত মাদরাসা, সেখানে প্রকৃত শিক্ষা দেয়া হয় না। অথচ এই মাদরাসা শিক্ষিত আদালত খানই কিন্তু অনুবাদ করেছেন কাশীদাসের রামায়ন। আগে তো এই রকম একটা অবস্থা ছিল। সংস্কৃতির মিলন, মানুষে মানুষে মিলন, সেই জায়গাটায় নানাভাবে বিভেদ সৃষ্টি করার জন্য এত মাদরাসা এবং তাতে একেবারেই প্রাচীন শিক্ষাব্যবস্থা। এটা আমাদেরকে ক্ষতিগ্রস্ত করেছে।